'Nie rassisties om swart mens te beskryf' | Netwerk24
11 Desember 2020 05:49
John Barnes, self 'n slagoffer van rassisme in sy speeldae. Foto: Getty Images
Daar is nog 'n kinkel in die rassisme-skandaal wat vandeesweek opslae maak in die roemryke Kampioeneliga nadat die bekende sokkerkommentator John Barnes gesê het daar is niks fout daarmee dat 'n wedstrydbeampte 'n Afrikaan-afrigter as "die swart een" beskryf nie.
The Telegraph berig Barnes, 'n voormalige middelveldspeler vir Liverpool en Engeland, het in die bres getree vir Sebastian Coltescu. Dié Roemeense beampte se beweerde rassisme teenoor Pierre Webo het veroorsaak dat albei spanne ná slegs 13 minute die veld verlaat het in Dinsdagaand se wedstryd tussen Paris St-Germain en Istanbul Basaksehir.
Die kragmeting is Woensdagaand voltooi met albei spanne geklee in "No to Racism"-hemde, en albei spanne het die knie gebuig.
Die drama het begin toe die Webo, wat van Kameroen kom, 'n rooikaart gekry het omdat hy protes aangeteken het teen 'n beslissing. Basaksehir voer aan dat Coltescu in die proses rassisties opgetree het.
Pierre Webo (regs) was vandeesweek na bewering 'n slagoffer van rassisme in 'n Kampioeneliga-wedstryd. Foto: Getty Images
Op TV kon gehoor word hoe Coltescu in Roemeens vir 'n ander wedstrydbeampte sê: "Die swart een daar. Gaan kyk wie hy is. Die swart een daar oorkant. Hy kan nie so optree nie," het Coltescu gesê toe Webo vurig teen 'n beslissing protesteer.
Die Roemeense term "negru", oftewel "die swart een", word herhaaldelik gebruik.
Daar kan dan ook gehoor word hoe Basaksehir se een plaasvervanger, Demba Ba, langs die kantlyn vir die skeidsregter vra: "Het hy 'Negro' gesê?"
Daar is boonop gerugte uit Roemenië dat sommige spelers na die wedstrydbeamptes as "gypsies" verwys het.
He didnt... he said negru thats not negro.. it transkates as black, not negro.. so he didnt say NEGRO https://t.co/INx2CgvVfW
Barnes, self 'n slagoffer van rassisme in sy speeldae en 'n stoere kampvegter vir gelykheid in die samelewing, sê op Twitter: "Dit is nie rassisties om die oortreder as die swart een te beskryf nie!
"Ons vra mense om ons swart te noem . . . hy ken nie sy naam nie, daar is 6/7 afrigters wat saam staan almal Turke . . . 1 moet afgestuur word, die blaser vra watter een DIE SWART EEN wat anders kan hy sê om die skeidsregter te laat weet?
"Hoekom kan jy nie 'n swart man as 'n swart man beskryf nie?"
The 4th official should have said the one in the coat.. no... sorry... the one not wearing a mask... sorry... the one with a lanyard without the mask... no .. sorry... come on 4th official WHICH ONE... i know "I DONT SEE COLOUR" so dont know which one. pic.twitter.com/aVbifE5yyp
Barnes het by sy uitlatings gestaan, al is hy gevra of 'n wit afrigter in soortgelyke terme beskryf sou word.
Sy mening word ondersteun deur Benfica se afrigter, Jorge Jesus, wat storms rondom rassisme as "baie modieus" beskryf.
UEFA, die beheerliggaam vir Europese sokker, sê die voorval word ondersoek.
It wasnt a player it was a coach with the same tracksuit on as the other coaches and he was the ONLY black one, so to let the ref know which one to go over to and send off the 4th official said "the black one" https://t.co/kb34dcmJ8I
Webo se rooikaart is opgeskort terwyl die ondersoek afgehandel word. Hy was dus Woensdagaand by toe die wedstryd voltooi is.
Die ganse skeidsregterspan is vervang vir die kragmeting, insluitend Coltescu, wat skynbaar nie weer sulke hoëprofiel-wedstryde sal behartig nie.
Volgens The Telegraph is UEFA bewus van berigte in die Roemeense media dat Coltescu voorheen probeer het om sy eie lewe te neem ná kritiek oor sy vertonings in plaaslike sokker. – Sportredaksie